กูรูฟันธงเศรษฐกิจไทยยังถดถอย
นักเศรษฐศาสตร์จากองค์กรชั้นนำทำนายเศรษฐกิจไทยยังไม่ฟื้นตัว
29 เม.ย. 2558

นักเศรษฐศาสตร์จากองค์กรชั้นนำทำนายเศรษฐกิจไทยยังไม่ฟื้นตัว
นักเศรษฐศาสตร์จากองค์กรชั้นนำ 25 แห่ง จำนวน 63 คน ให้ความเห็นเรื่อง “ดัชนีความเชื่อมั่นนักเศรษฐศาสตร์ต่อเศรษฐกิจไทยใน 3-6 เดือนข้างหน้า” ซึ่งสำรวจโดยกรุงเทพโพลล์ระหว่างวันที่ 1-21 เม.ย.ที่ผ่านมา สรุปได้ว่าเศรษฐกิจไทยในปัจจุบันยังอยู่ในสถานะที่อ่อนแอเป็นอย่างมาก และยังอยู่ในภาวะถดถอย
ทั้งนี้ แม้เศรษฐกิจข้างหน้าจะดีขึ้นกว่าปัจจุบัน แต่การดีขึ้นดังกล่าวจะอยู่ในลักษณะค่อยเป็นค่อยไปและเชื่องช้า โดยปัจจัยขับเคลื่อนเศรษฐกิจที่สำคัญคือการท่องเที่ยวจากต่างประเทศและการใช้จ่ายและการลงทุนภาครัฐ โดยนักเศรษฐศาสตร์เห็นว่าเศรษฐกิจไทยในปัจจุบันอยู่ในภาวะถดถอยถึง 52.4%มีเพียง 20.6% ที่เห็นว่าอยู่ในช่วงเศรษฐกิจฟื้นตัว ซึ่งต่างจากการสำรวจเมื่อเดือน ม.ค.ที่ผ่านมาที่เห็นว่าเศรษฐกิจอยู่ในช่วงฟื้นตัว
ด้าน นางนันทวัลย์ ศกุนตนาค อธิบดีกรมส่งเสริมการค้าระหว่างประเทศ เปิดเผยว่า กรมได้วิเคราะห์แนวโน้มการส่งออกร่วมกับภาคเอกชนและทูตพาณิชย์ และได้ข้อสรุปที่ตรงกันว่าการส่งออกปีนี้จะเติบโตที่ระดับ 0.5-1% แต่เห็นว่าควรจะตั้งเป้าหมายการผลักดันส่งออกขยายตัวที่ 1.2% มูลค่า 2.30 แสนล้านเหรียญสหรัฐ ซึ่งปรับลดจากเดิมที่คาดไว้ 4%
น.ส.ชุติมา บุณยประภัศรปลัดกระทรวงพาณิชย์ กล่าวว่า การส่งออกเดือน มี.ค. 2558 มีมูลค่า 1.88 หมื่นล้านเหรียญสหรัฐ ลดลง 4.45% เทียบกับเดือน มี.ค. 2557 ซึ่งเป็นการติดลบต่อเนื่องเป็นเดือนที่สามในรอบปีนี้